**VÁLLALKOZÁSI SZERZŐDÉS**

*- új strandi büfé kivitelezése tárgyában -*

Amely létrejött egyrészről

**Balatonszepezd Község Önkormányzata** (székhelye: 8252 Balatonszepezd, Árpád utca 27.; Törzskönyvi azonosító szám (PIR): 734257; statisztikai számjel: 15734257-8411-321-19; adószám: 15734257-2-19.; képviseli: Bíró Imre polgármester) mint és a továbbiakban **Megrendelő,**

valamint másrészről a

**Mihalkó Benjamin Robin „e.v.”** (székhely: 8253 Révfülöp, Sellő utca 8.; nyilvántartási szám: 53772390) mint és a továbbiakban **Vállalkozó**,

együttesen és a továbbiakban, mint **Felek** vagy **Szerződő Felek** között, az alulírott napon, az alábbi feltételek mellett:

**I. A szerződés tárgya**

1. A 2022. február 2. napján kelt *ajánlatának* megfelelően Vállalkozó kötelezettséget vállal a Megrendelő által átadott műszaki dokumentáció szerinti balatonszepezdi központi strandon új büfé épület létesítésére.
2. A Vállalkozó árajánlata jelen szerződés elválaszthatatlan melléklete.

**II. Vállalkozói díj összege, esedékessége, fizetési feltételek**

1. Vállalkozót az 1. pont szerinti munka ellenértékeként a Megrendelő által jóváhagyott árajánlat alapul vételével összesen **nettó 24.931.459 Ft** vállalkozói díj illeti meg.
2. A Szerződő Felek rögzítik, hogy az általános forgalmi adóról szóló 2007. évi CXXVII. törvény 142. § (1) bekezdés b) pontja szerint az adót a Megrendelő fizeti (fordított áfa-fizetés).
3. A munka elvégzéséhez szükséges anyagokat, eszközöket Vállalkozó biztosítja.
4. A szerződésben meghatározott vállalkozói díjra a szerződés időtartama alatti anyag- vagy vegyszerárak emelkedés, és egyéb költségek emelkedése nincs kihatással.
5. A vállalkozói díjat a Vállalkozó összesen 4 db számlán jogosult elszámolni az alábbi ütemezés szerint:

* A vállalkozó az építési munka 25 %-os készrejelentését követő 5 napon belül – a Megrendelő teljesítésigazolása alapján – egy db **nettó 6.000.000 Ft** összegű *I. sz. részszámlát* jogosult kiállítani, amelyet a Megrendelő részére 8 napon belül megfizet;
* A vállalkozó az építési munka 50 %-os készrejelentését követő 5 napon belül – a Megrendelő teljesítésigazolása alapján – egy db **nettó 6.000.000 Ft** összegű *II. sz. részszámlát* jogosult kiállítani, amelyet a Megrendelő részére 8 napon belül megfizet;
* A vállalkozó az építési munka 75 %-os készrejelentését követő 5 napon belül – a Megrendelő teljesítésigazolása alapján – egy db **nettó 6.000.000 Ft** összegű *III. sz. részszámlát* jogosult kiállítani, amelyet a Megrendelő részére 8 napon belül megfizet;
* A fennmaradó **nettó 6.931.459 Ft** összegről a vállalkozó egy db *végszámla* kiállítására jogosult.

1. A végszámla az elkészült felépítmény sikeres átadás-átvételét követő 8 napon belül a Megrendelő teljesítésigazolása alapján nyújtható be.
2. A számlakibocsátáshoz a Vállalkozó a Megrendelő által kiadott teljesítésigazolást átadás-átvételi jegyzőkönyvet köteles csatolni.
3. Megrendelő nyilatkozik, hogy a szerződés szerinti vállalkozási összeggel rendelkezik, azt a tárgyévi költségvetéséből fedezi.
4. Megrendelő a vállalkozási díjat 15 napon belül átutalással egyenlíti ki. Fizetési késedelem esetén a Megrendelőt a Ptk. szerinti késedelmi kamat terheli.

**III. Teljesítés helye és ideje**

1. A teljesítés helye: Balatonszepezdi Központi Strand
2. Teljesítési határidő: 2022. május 31.

**IV. Megrendelő jogai és kötelezettségei**

1. Vállalkozó köteles a munkát a törvény előírásainak megfelelően elvégezni.
2. A Megrendelő kötelezi magát arra, hogy a teljesítés helyszínét a Vállalkozó teljesítésére előkészíti, illetve biztosít minden tőle észszerűen elvárható segítséget.
3. Megrendelő a Balatonszepezd Község Önkormányzata irodavezetőjét bízza meg a teljesítés figyelemmel kisérésére.

**V. A Vállalkozó jogai és kötelezettségei**

1. A Vállalkozó a munkákat a szerződésben és a hatályos jogszabályokban foglaltak alapján köteles végezni. A Vállalkozó a teljesítését akkor tagadhatja meg, ha az jogszabály vagy hatósági rendelkezés megsértésére, vagy élet- és vagyonbiztonság veszélyeztetésére vezetne.
2. Vállalkozó nyilatkozik, hogy a jelen szerződésben foglalt munka elvégzésére jogosultsággal rendelkezik.
3. A Vállalkozó köteles a Megrendelőt minden olyan körülményről haladéktalanul és írásban értesíteni, amely a szerződés teljesítését gátolja, vagy akadályozza. Az értesítés elmulasztásából eredő kárért a Vállalkozó felel.
4. Vállalkozó a munkavégzés során csak a munkajogi előírásoknak megfelelően alkalmazott munkavállalókat foglalkoztathat, ezek megsértéséből eredő minden követelményt a Vállalkozó viseli.
5. A Vállalkozó és az általa foglalkoztatott munkavállalók kötelesek a munkavédelmi, balesetvédelmi előírásokat maradéktalanul betartani, ezek megszegése esetén valamennyi jogkövetkezmény a Vállalkozót terheli.
6. A Vállalkozó köteles gondoskodni a munkavégzés helyszínének rendjéről, tisztaságáról, a tevékenysége során keletkező hulladék, szemét, fel nem használt anyagok elszállításáról, a hulladékgazdálkodásról és a környezetvédelemről szóló előírások maradéktalan betartásáról.
7. A Vállalkozó felel az általa vagy alkalmazottja, vagy alvállalkozója által a Megrendelőnek vagy harmadik személynek okozott károkért.
8. A teljesítés az átadás-átvétel sikeres lezárásával, a szerződés teljesítése a használatbavétel feltételeinek biztosításával zárul.

**VI. Szavatosság, jótállás**

1. A Vállalkozó az általa elkészített munkákra az átadás-átvételi eljárásnak időpontjáról számítva 3 év jótállást vállal.
2. Megrendelő a jótállási idő alatt fellépő hiányosságokat haladéktalanul, de legkésőbb a 3 éves garanciális idő lejártáig a Vállalkozó tudomására hozni. A Vállalkozó a hibabejelentést követően haladéktalanul intézkedik a kijavítás, illetve a munka hiányosságainak pótlása érdekében. Amennyiben Vállalkozó a kijavítást vagy a pótlást a bejelentéstől számított 8 napon belül, vagy az egyeztetett időpontban nem végzi el, úgy a Megrendelő jogosult a Vállalkozó költségére azt más kivitelezővel elvégeztetni, és annak igényelt költségét a Vállalkozótól követelni.
3. A jótállási, illetve a szavatossági időn belül a Vállalkozó a Megrendelő által jelzett olyan hibákat, amelyek nem üzemeltetői, karbantartási mulasztásra vezethetők vissza – köteles a műszakilag indokolt időtartamon belül kijavítani. Amennyiben ezt a Vállalkozó elmulasztja, úgy a Megrendelő jogosult a Vállalkozó költségére a munkát mással elvégeztetni. A javítással, pótlással felmerülő költségeket a Vállalkozóval szemben érvényesítheti.

**VII. Szerződésszegés**

1. Ha a Vállalkozó a befejezési határidőhöz képes 8 napos késedelembe esik, a Megrendelő jogosult a szerződést azonnali hatállyal felmondani. A Vállalkozó ebben az esetben köteles a munkaterületről 48 órán belül levonulni, és a munkaterületet köteles a Megrendelő részére átadni.
2. A Megrendelő a felmondás jogán túlmenően a bruttó vállalkozási díj 10 %-nak megfelelő összegű meghiúsulási kötbért érvényesíthet a Vállalkozóval szemben, valamint érvényesítheti a meghiúsulási kötbér összegét meghaladó kárát is.
3. Szerződő Felek megállapodnak abban, hogy a teljesítési véghatáridő kötbérterhes. A vállalkozónak felróható késedelem esetén a Vállalkozót késedelmi kötbér terheli, amelynek mértéke a teljes vállalkozási díj 0,1 %-a késedelmes naponként.

**VIII. A szerződés megszűnése, módosítása**

1. A szerződést a felek közös megegyezéssel bármikor módosíthatják és megszűntethetik.
2. A Megrendelő a szerződéstől bármikor elállhat, de köteles a Vállalkozó kárát megtéríteni.
3. A szerződés bármely okból történő megszűnése esetén a felek a szerződés megszűnésétől számított 30 napon belül kötelesek egymással elszámolni, amely elszámolás kiterjed a megszűnésig elvégzett munkával arányos vállalkozói díjra, a kötbérekre és a kártérítésre is. Az elszámolás során ezen követelések, mint esedékessé vált pénzkövetelések, egymásba beszámíthatók.

**IX. Jogviták rendezése**

1. A szerződésben nem szabályozott kérdésekben a Ptk. rendelkezései az irányadók.
2. A szerződés teljesítése során felmerült jogvitákat a felek elsősorban tárgyalás útján kötelesek rendezni. Ennek eredménytelensége esetére kikötik a teljesítés helye szerint illetékes Veszprémi Járásbíróság illetékességét.

**X. Egyéb nyilatkozatok**

1. A feleket a szerződés teljesítése során együttműködési kötelezettség terheli, amelynek során kölcsönösen és haladéktalanul kötelesek egymást értesíteni a szerződés teljesítését akadályozó körülményekről és minden elvárhatót megtenni az akadály elhárítása érdekében. Vis maior miatti teljesítés elmaradása esetén a szerződésmódosítás lehetőségét mindkét fél elfogadja.
2. A szerződés a felek cégszerű aláírásával jön létre és csak írásbeli formában módosítható vagy szüntethető meg.
3. A munkavégzés során Vállalkozó köteles az érvényben lévő munka-, baleset-, és tűzvédelmi előírások és rendszabályok betartására, illetve betartására. Vállalkozó nyilatkozik, hogy dolgozóit a fentiekkel kapcsolatosan az előírt rendszeres oktatásban részesíti.
4. Vállalkozó a szerződés aláírásával egyidejűleg nyilatkozik, hogy a NAV és az Megrendelő felé fennálló köztartozása nincs.

A jelen szerződést a Szerződő Felek, mint akaratukkal és a tényekkel mindenben megegyezőt írják alá.

Balatonszepezd, 2022. március 1.

|  |  |
| --- | --- |
| …………………………………………….. | …………………………………………….. |
| **Balatonszepezd Község Önkormányzata**  (képv.: Bíró Imre polgármester)  Megrendelő | **Mihalkó Benjamin Robin „e.v.”**  Vállalkozó |

Pénzügyi ellenjegyzéssel ellátom: Balatonszepezd, 2022. február 28.

|  |  |
| --- | --- |
|  | …………………………………………….. |
|  | **Parrag Éva**  pénzügyi ügyintéző |